હા, હું સ્વીકારું છું કે દામ્પત્ય જીવનમાં જે અયોગ્ય અને અનિચ્છનીય તત્વો છે તે દૂર થવા જ જોઈએ. સ્ત્રી-પુરુષના કામની યોગ્ય વહેંચણી થવી જ જોઈએ. જીદપૂર્વક નહીં પણ બન્નેની પરસ્પર અનુકુળતા જાળવીને સમજપૂર્વક, સ્નેહપૂર્વક અને જીવનને વધુ સરળ બનાવવા માટે. એટલું જ નહિ પણ બદલાતી પરિસ્થિતિ અનુસાર જીવનની રહેણીકરણી પણ બદલવી પડશે. ‘આમ જ જોઈએ’ અને ‘આમ જ થવું જોઈએ’ એવો આગ્રહ છોડવો પડશે. બદલાતા સમયના પ્રવાહને પારખીને પરિવર્તનના પડકાર આપણે ઝીલવા પડશે. ટૂંકમાં કહું તો આપણે Mind Set બદલવો પડશે. આજે પતિ-પત્ની વચ્ચે સંવાદિતા નિર્માણ કરવા માટેના સમયનો અભાવ છે. તે પર પણ ગંભીરતાથી વિચારવું પડશે. જે પતિ-પત્ની સમયના પરિવર્તનને આત્મસાત્ કરી અનુકૂળ થઈ શકશે તે સાથે રહી શકશે ! દામ્પત્ય જીવનની સફળતા કે નિષ્ફળતાનો આધાર પરિણીત દંપતી એને કેવું સ્વરૂપ આપે છે તેના પર નિર્ભય રહે છે.